CELEX: 62011CN0538
Language: et
Date: 2011-10-21 00:00:00
Title: Kohtuasi C-538/11: Eelotsusetaotlus, mille on esitanud Landesgericht Salzburg (Austria) 21. oktoobril 2011 — Hermine Sax versus Pensionsversicherungsanstalt Landesstelle Salzburg

28.1.2012   
            
            
               ET
            
            
               Euroopa Liidu Teataja
            
            
               C 25/30
            
         
      Eelotsusetaotlus, mille on esitanud Landesgericht Salzburg (Austria) 21. oktoobril 2011 — Hermine Sax versus Pensionsversicherungsanstalt Landesstelle Salzburg
      (Kohtuasi C-538/11)
      (2012/C 25/52)
      Kohtumenetluse keel: saksa
      
         Eelotsusetaotluse esitanud kohus
      
      Landesgericht Salzburg
      
         Põhikohtuasja pooled
      
      
         Hageja: Hermine Sax
      
         Kostja: Pensionsversicherungsanstalt Landesstelle Salzburg
      
         Eelotsuse küsimused
      
      
                  1.
               
               
                  Kas määrust (EÜ) nr 883/2004, sealjuures eriti artiklit 7 ja III jaotise 1. peatükki (haigushüvitised), ja määrust (EÜ) nr 987/2009 tuleb tõlgendada nii, et hooldust vajav isik, kellel on õigus Austria pensionile, võib hoolimata sellest, et tema peamine elukoht on Saksamaa Liitvabariigis, muudele toetuse saamise tingimustele vastamise korral vastavalt Bundespflegegeldgesetz’ile (edaspidi „BPGG”) nõuda BPGG kohase hooldustoetuse maksmist rahalise haigushüvitisena ja kas seega on BPGG § 3 kui siseriikliku õigusnormi kohaldamine vastuolus nende määrustega?
               
            
                  2.
               
               
                  Kui vastus esimesele küsimusele on jaatav:
                  Kas määrust (EÜ) nr 883/2004, eelkõige artiklite 10 ja 11 lõike 3 punkti e ning artikleid 21, 29 ja 34 või III jaotise 1. peatükki (haigushüvitised), ja määrust (EÜ) nr 987/2009 tuleb tõlgendada nii, et hooldust vajav isik, kes saab kahekordset pensionit, täpsemalt Austria pensionit ja Saksamaa pensionit, võib hoolimata sellest, et tema peamine elukoht on Saksamaa Liitvabariigis, muudele toetuse saamise tingimustele vastamise korral nõuda BPGG kohaselt hooldustoetuse maksmist rahalise haigushüvitisena, ja kas seega BPGG § 3 kui siseriikliku õigusnormi kohaldamine on vastuolus nende määrustega?
               
            
                  3.
               
               
                  Kui vastus teisele küsimusele on jaatav:
                  Kuidas konkreetselt tuleb määrust (EÜ) nr 883/2004, eriti artikleid 10 ja 34 ning artiklit 31, ja määrust (EÜ) nr 987/2009 tõlgendada hooldusriski katmisel sotsiaalkindlustussüsteemi kaudu hüvitiste kokkulangemisel ja mahaarvestamisel, antud juhul Saksamaa hooldustoetuse segahüvitise (valik mitterahalise ja rahalise hüvitise vahel) ning Austria hooldustoetuse nõudeõiguse korral:
                  
                              3.1.
                           
                           
                              Kas eksporditavast Austria hooldustoetusest tuleb BPGG kohaselt maha arvestada ainult Saksamaa kui elukohariigi poolt garanteeritud rahaline hüvitis või ainult mitterahaline hüvitis või kogu hooldushüvitis (rahalise hooldushüvitise suuruse ja mitterahalise hooldushüvitise väärtuse summa) ja kas sealjuures tuleb tugineda kõnealuste liikmesriikide erinevale hinnatasemele?
                           
                        
                              3.2.
                           
                           
                              Kas kohaldatava mahaarvestamise juures tuleb arvesse võtta seda, kas elukohariik tagab samasisulise hooldushüvitise, või tuleb mahaarvestamisel jätta tähelepanuta sellised elukohariigi hooldushüvitised, mis on elukohariigi sotsiaalkindlustussüsteemi poolt hooldusriskide katmiseks ette nähtud?
                           
                        
                              3.3.
                           
                           
                              Kas hooldust vajava isiku kaebuse alusel asja menetlev Sozialgericht peab kontrollima mahaarvestamise sisulisi eeldusi, kui otsustaja, kelle kohta on esitatud kaebus, ei ole algatanud menetlust määruse (EÜ) nr 987/2009 artikli 31 tähenduses ega esitanud väiteid samasisuliste hüvitiste küsimuses ja eelkõige on jätnud hooldust vajava isiku teavitamata hüvitiste kokkulangemise keelu kohta?